“Biti ovde, divno je.”

 Rikle

Poznate priče o ženama u svetu umetnosti uglavnom su varijacije neprestanog otimanja vremena i malenog prostora Sopstva, pokušaj prelaska zidina koje dele prihvatljive društvene forme - vaspitanje, tradiciju, stil života, prve podele uloga - od izgredničkog bekstva u prostor želja i stvaralačke fantazme kao novog duhovnog utočišta. Ovaj novi stupanj u životnom ciklusu i okretanje ka drugim idealima riskantan je kao i planiranje Slobode i Praznine. U tom procesu promena javlja se razlika između Sebe i Okoline ispoljena, u prvom redu, kao oslobođena volja zaklonjena izvesnim tajnama. Adler tvrdi da *umeničko delo nastaje na isti način kao biser u školjci - posle povrede*. U tom kontekstu stvaranje je i vrsta samolečenja. Enigmatski podsticaj za likovno izražavanje, kao svojevrstan mehanizam odbrane, artikuliše pitanje sopstvenog identiteta, svrhe i kontinuiteta postojanja. Umetnički čin - koordinacija psihomotornih aktivnosti - služi artikulaciji opažanja, sećanja, osećanja i drugih doživaljaja koji se mogu povezati sa detinjstvom i vremenom igre. Sami koreni estetskih iluzija vezuju se za rano detinjstvo, životni period u kojem su sva deca likovno darovita. Na neki način ovo aktivno ponavljanje pasivnih doživljaja osujećuje sudbinske dileme o Dobitnicima i Gubitnicima a jedinstvo, ravnoteža i stabilnost ličnosti, makar u fragmentima, osvajaju novi životni prostor. A na to svi imaju pravo. Izvori i izbori zadovoljstva zavise od sudbinskog do ličnog afiniteta, a oni su u našem mehuru vremena, nemirni okean.

Može se reći, jedan od ključnih izbora Leposave Lepe Milošević Sibinović (LMS) predstavlja njen studijski put u Meksiko, nastavak akademskog obrazovanja, ali i petogodišnji život u zemlji bogate arheologije, istorije, kulture i tradicije, Palate lepih umetnosti, Oktavija Paza…Verovatno je to period i svojevrsne individuacije kada je u sebi LMS povaljala *Biti ovde, divno je.* Njenintelektualni i kreativni habitussazrevao je uživoj interakciji sa kontrastima latino kulture, njihovom čulnošću i duhovnošću, a te vrednosti je prepoznala i u sebi; one su kao zlatna nit autorkinog aktivizma, neumorna energija i gotovo pasija, obeležile i protekle četiri decenije, koliko je prošlo od njenog povratka u Beograd. U stvaralačkoj genezi LMS njen individualan rad razvio se do koncepta zajedničkog stvaralaštva povezanog korišćenjem drevnog pergamenta opravdan idejom da je *tradicija odbrana prošlosti*. Međunarodni autorski projekti *Pergament Srbija* animirali su dve stotine umetnika sa Planete koji su sopstvenim poetskim diskursima učestvovali u koceptu mapiranju memorijskog koda na podlozi od jagnjećeg pergamenta. Potvrđivanje umetničke egzistencije je stalni proces, a LMS svoju potpunu posvećenost nastavlja; naslov njene nedavne izložbe „Pergament - slikarska podloga i duhovni prostor“ neposredno ukazuje na idejnu percepciju rada. Fermentacija višedecenijskog iskustva u radu sa pergementom razvija se u slobodno vizuelno strukturiranje slike/crteža i njihovih urezanih tragova, bojenih pasaža, aplikacija, a upotreba zlata na crtežu oreola ističe svečani i gotovo sakralni ton kompozicije. Perforacije nastale prilikom štavljenja kože deo su slike koja dinamizuje njen vizuelni utisak. Zvonolike forme koje su i devojke, i građevine, i tegovi postaju prepoznatljiv element koji je u prostoru radova svojom atraktivnošću blizak metafori o prisustvu Eve. LMS u svojoj stvaralačkoj praksi prošiva zlanim nitima delove crteža, a ovaj manuelni rad nije lagan po pregamentu. Ali notica: Zašto šivenje čuva zdravlje? kaže da šivenje može imati duboko pozitivan uticaj na naše mentalno i emocionalno blagostanje u kreativnom izražavanju, oslobađanju od stresa, osjećaju postignuća, društvenim vezama. Kao i u praksi svakodnevnog života mogućnosti su bezgranične. U kreativnom polju Lepe Milošević Sibinović pergament je samo jedan od medijuma koji čuva duhovnu supstancu u neiscrpnim mogućnostima likovnog stvaralaštva.

 Ljiljana Ćinkul